[pic] | EUROOPAN KOMISSIO |

Bryssel 16.2.2011

KOM(2011) 67 lopullinen

2011/0035 (NLE)

Ehdotus

NEUVOSTON PÄÄTÖS,

annettu […] päivänä […]kuuta […],

pysyviä orgaanisia yhdisteitä koskevan Tukholman yleissopimuksen sopimuspuolten viidennessä konferenssissa Euroopan unionin puolesta omaksuttavasta kannasta yleissopimuksen liitteeseen A tehtäviä muutoksia koskevaan ehdotukseen

PERUSTELUT

Pysyviä orgaanisia yhdisteitä koskeva Tukholman yleissopimus[1] tehtiin toukokuussa 2001. Silloin saatiin päätökseen kolme vuotta kestäneet neuvottelut, joita käytiin YK:n ympäristöohjelman (UNEP) puitteissa. Euroopan yhteisö ja sen jäsenvaltiot[2] ovat yleissopimuksen[3] sopimuspuolia. Yleissopimuksen määräykset on pantu täytäntöön EU:n lainsäädännössä pysyvistä orgaanisista yhdisteistä sekä direktiivin 79/117/ETY muuttamisesta 29 päivänä huhtikuuta 2004 annetulla Euroopan parlamentin ja neuvoston asetuksella (EY) 850/2004[4] (jäljempänä ’POP-asetus’).

Tukholman yleissopimuksen yleisenä tavoitteena on suojella ihmisten terveyttä ja ympäristöä POP-yhdisteiltä. Yleissopimuksessa tuodaan esiin erityisesti ennalta varautuminen, joka sisältyy ympäristöä ja kehitystä koskevan Rion julistuksen (1992) 15. periaatteeseen. Periaate pannaan käytännössä täytäntöön 8 artiklalla, jossa säädetään siitä, miten kemikaaleja lisätään yleissopimuksen liitteisiin.

Tukholman yleissopimuksen alkuperäisessä liitteessä A mainittujen yhdeksän tarkoituksellisesti tuotetun kemikaalin (aldriini, klordaani, dieldriini, endriini, heptakloori, heksaklooribentseeni, mireksi, toksafeeni ja PCB) tuotanto ja käyttö on kiellettyä. Kiellosta on kuitenkin yleisiä ja yksittäisiä vapautuksia. Lisäksi yleissopimuksen liitteessä B rajoitetaan huomattavasti DDT:n tuotantoa ja käyttöä. DDT on torjunta-aine, jota käytetään edelleen monissa kehitysmaissa malarian ja muiden tautien kantajien torjuntaan. Lisäksi liitteessä C luetellaan kolme ainetta (PCDD/PCDF, HCB ja PCB), joita voi muodostua ja vapautua tahattomasti. Näitä yleissopimukseen alun perin sisällytettyjä aineita täydennettiin yhdeksällä uudella aineella (kaupallinen okta-BDE-yhdiste, kaupallinen penta-BDE-yhdiste, PFOS, klordekoni, heksabromibifenyyli, alfa-heksakloorisykloheksaani, beta-heksakloorisykloheksaani, lindaani ja pentaklooribentseeni), jotka lisättiin liitteisiin sopimuspuolten neljännen konferenssin päätöksillä toukokuussa 2009.

Sopimuspuolten viidennessä konferenssissa huhtikuussa 2011 olisi tehtävä päätös lisätä Tukholman yleissopimuksen liitteeseen A Euroopan unionin vuonna 2007 ehdottama uusi aine (endosulfaani).

UUSIEN POP-YHDISTEIDEN LISÄÄMINEN YLEISSOPIMUKSEN LIITTEISIIN

Yleissopimuksen 8 artiklan nojalla sopimuspuolet voivat tehdä sihteeristölle ehdotuksia jonkin kemikaalin sisällyttämisestä liitteeseen A, B ja/tai C. Tällöin sihteeristö varmistaa, että ehdotus sisältää tarvittavat tiedot. Jos sihteeristö katsoo, että ehdotus on asianmukainen, se toimittaa ehdotuksen pysyvien orgaanisten yhdisteiden arviointikomitealle (POP RC). Komitea tarkastelee ehdotusta ottaen huomioon kaikki annetut tiedot. Jos komitea päättää, että valintakriteerit täyttyvät, se arvioi ehdotuksen ja laatii luonnoksen riskiprofiilista.

Jos arviossa todetaan, että kemikaalilla on kaukokulkeutumisen seurauksena todennäköisesti sellaisia merkittäviä haitallisia vaikutuksia ihmisten terveyteen tai ympäristöön, että tarvitaan maailmanlaajuisia toimenpiteitä, ehdotus saatetaan jatkokäsittelyyn ja suoritetaan riskinhallinnan arviointi,

johon sisältyy mahdollisten kemikaalia koskevien valvontatoimenpiteiden analyysi. Tämän perusteella komitea antaa suosituksen siitä, tulisiko sopimuspuolten konferenssin harkita kemikaalin lisäämistä liitteeseen A, B ja/tai C. Lopullisen päätöksen tekee sopimuspuolten konferenssi.

LIITTEESEEN A, B JA/TAI C TEHTÄVIÄ MUUTOKSIA KOSKEVAT SÄÄNNÖT

Yleissopimuksen 22 artiklan mukaan liitettä A, B ja/tai C muutetaan sopimuspuolikonferenssin päätöksellä. Muutos tulee voimaan vuoden kuluttua siitä päivästä, jona tallettaja on antanut liitteeseen A, B ja/tai C tehdyt muutokset tiedoksi, ei kuitenkaan niiden sopimuspuolten osalta, jotka ovat päättäneet jättäytyä muutetun liitteen ulkopuolelle.

AINE JA EUROOPAN UNIONIN LAINSÄÄDÄNTÖ

Endosulfaani on päätetty jättää sisällyttämättä kasvinsuojeluaineiden markkinoille saattamisesta 15 päivänä heinäkuuta 1991 annettuun neuvoston direktiiviin 91/414/ETY. Sen varmistamiseksi, että EU:ssa pannaan täytäntöön kaikki sen kansainväliset velvoitteet, kaikki aineet, jotka luetellaan Tukholman yleissopimuksen liitteessä A, B ja/tai C[5], on sisällytettävä POP-asetukseen. Tiettyjä aineita koskevien rajoitusten lisäksi kansainväliset sopimukset sisältävät myös raportointivaatimuksia, jotka myös sisältyvät asetukseen. Jotta voitaisiin säilyttää hallittavissa oleva yleiskuva siitä, miten EU täyttää kansainväliset velvoitteensa, ja varmistaa johdonmukainen raportointi, on syytä lisätä endosulfaani asianmukaiseen asetuksen liitteeseen, vaikka sitä jo rajoitetaan osittain muulla EU:n säädöksellä.

PYSYVIEN ORGAANISTEN YHDISTEIDEN ARVIOINTIKOMITEAN (POP RC) SUOSITUKSET

POP RC -komitea on päättänyt viidennessä kokouksessaan lokakuussa 2010 suositella teknistä laatua olevan endosulfaanin (CAS-numero 115-29-7), sen isomeerien (CAS-numerot 959-98-8 ja 33213-65-9) ja endosulfaanisulfaatin (CAS-numero 1031-07-8) sisällyttämistä yleissopimuksen liitteeseen A yksittäisin vapautuksin sekä toimittaa kyseisen suosituksen sopimuspuolikonferenssin harkittavaksi 25.–29. huhtikuuta 2011 pidettävässä kokouksessa yleissopimuksen 8 artiklan 9 kohdan mukaisesti.

Jotta mahdollistetaan endosulfaanin, sen isomeerien ja endosulfaanisulfaatin vaadittu vaiheittainen kieltäminen, sopimuspuolikonferenssin on kenties päätettävä tiettyjä sopimuspuolia koskevista mahdollisista tilapäisistä vapautuksista.

EU:N KANTA

Edellä esitetyn perusteella Euroopan unionin olisi Tukholman yleissopimuksen sopimuspuolten viidennessä konferenssissa kannatettava Tukholman yleissopimuksen muuttamista siten, että sen liitteeseen A lisätään teknistä laatua oleva endosulfaani, sen isomeerit ja endosulfaanisulfaatti.

2011/0035 (NLE)

Ehdotus

NEUVOSTON PÄÄTÖS,

annettu […] päivänä […]kuuta […],

pysyviä orgaanisia yhdisteitä koskevan Tukholman yleissopimuksen sopimuspuolten viidennessä konferenssissa Euroopan unionin puolesta omaksuttavasta kannasta yleissopimuksen liitteeseen A tehtäviä muutoksia koskevaan ehdotukseen

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä 218 artiklan 9 kohdan kanssa,

ottaa huomioon komission ehdotuksen[6],

sekä katsoo seuraavaa:

1. Eräs yhteisön tavoitteista ympäristöpolitiikan alalla on Euroopan unionin toiminnasta tehdyn sopimuksen 191 artiklan mukaisesti edistää sellaisia kansainvälisiä toimia, joilla puututaan maailmanlaajuisiin ympäristöongelmiin.

2. Euroopan unioni ratifioi pysyviä orgaanisia yhdisteitä koskevan Tukholman yleissopimuksen (jäljempänä ’yleissopimus’) 16 päivänä marraskuuta 2004 pysyviä orgaanisia yhdisteitä koskevan Tukholman yleissopimuksen hyväksymisestä Euroopan yhteisön puolesta 14 päivänä lokakuuta 2004 tehdyn neuvoston päätöksen 2006/507/EY[7] perusteella.

3. Euroopan unioni on pannut yleissopimukseen perustuvat velvoitteet täytäntöön Euroopan unionin lainsäädännössä pysyvistä orgaanisista yhdisteistä sekä direktiivin 79/117/ETY muuttamisesta 29 päivänä huhtikuuta 2004 annetulla Euroopan parlamentin ja neuvoston asetuksella (EY) N:o 850/2004[8] (jäljempänä ’POP-asetus’).

4. Euroopan unioni pitää erittäin tärkeänä sitä, että yleissopimuksen liitettä A, B, ja/tai C laajennetaan uusilla aineilla, jotka vastaavat POP-aineita koskevia kriteereitä, siten, että otetaan huomioon ennalta varautumisen periaate sekä pyritään saavuttamaan yleissopimuksen tavoite ja täyttämään kaikkien hallitusten Johannesburgin huippukokouksessa vuonna 2002 tekemä sitoumus siitä, että kemikaalien haitalliset vaikutukset minimoidaan vuoteen 2020 mennessä.

5. Yleissopimuksen 22 artiklan mukaisesti yleissopimuksen liitteisiin A, B ja C tehtävät muutokset hyväksytään sopimuspuolikonferenssin (COP) päätöksellä ja ne tulevat voimaan vuoden kuluttua siitä päivästä, jona tallettaja on antanut muutoksen hyväksymisen tiedoksi, ei tosin niiden sopimuspuolten osalta, jotka ovat päättäneet jättäytyä liitteen ulkopuolelle.

6. Sen jälkeen kun Euroopan unioni teki endosulfaania koskevan ehdotuksensa vuonna 2007, yleissopimuksen nojalla perustettu pysyvien orgaanisten yhdisteiden arviointikomitea on saanut päätökseen työnsä endosulfaanin osalta. POP RC -komitea on todennut, että endosulfaani vastaa yleissopimuksen kriteereitä. Tulevan yleissopimuksen sopimuspuolten konferenssin odotetaan päättävän teknistä laatua olevan endosulfaanin, sen isomeerien ja endosulfaanisulfaatin sisällyttämisestä yleissopimuksen liitteeseen A. Yksittäisiä vapautuksia (joitakin sopimuspuolia koskevia tilapäisiä vapautuksia) voidaan pyytää, ja EU:lla tulisi olla edellytykset vastata tällaisiin pyyntöihin viidennen sopimuspuolikonferenssin aikana.

7. Endosulfaaniin sovelletaan komission 2 päivänä joulukuuta 2005 tekemää päätöstä[9] endosulfaanin sisällyttämättä jättämisestä neuvoston 15 päivänä heinäkuuta 1991 antaman kasvinsuojeluaineiden markkinoille saattamista koskevan direktiivin 91/414/ETY[10] liitteeseen I ja tätä tehoainetta sisältäville kasvinsuojeluaineille annettujen lupien peruuttamisesta.

8. Yleissopimuksen liitteen A muuttaminen siten, että siihen lisätään teknistä laatua oleva endosulfaani, sen isomeerit ja endosulfaanisulfaatti, edellyttää muutoksia POP-asetukseen. Asetuksen 14 artiklan 1 kohdassa säädetään, että kun yleissopimukseen lisätään aine, asetuksen liitteitä voidaan muuttaa päätöksen 1999/468/EY 5 ja 7 artiklassa tarkoitetun normaalin komiteamenettelyn mukaisesti ottaen huomioon kyseisen päätöksen 8 artikla.

9. Liitteeseen A tehtävää muutosta olisi kannatettava,

ON HYVÄKSYNYT TÄMÄN PÄÄTÖKSEN:

Ainoa artikla

Komissio kannattaa Tukholman yleissopimuksen sopimuspuolten viidennessä konferenssissa Euroopan unionin puolesta Tukholman yleissopimuksen muuttamista siten, että sen liitteeseen A lisätään endosulfaani.

Tehty Brysselissä […] päivänä […]kuuta […].

Neuvoston puolesta

Puheenjohtaja [...]

[1] http://www.pops.int/documents/convtext/convtext_en.pdf

[2] EU:n jäsenvaltioista kolme (Irlanti, Italia ja Malta) ei ole ratifioinut yleissopimusta.

[3] EUVL L 209, 31.7.2006, s. 1.

[4] EUVL L 158, 30.4.2004, s. 7.

[5] Sama koskee aineita, jotka lisätään pysyviä orgaanisia yhdisteitä koskevan Yhdistyneiden Kansakuntien Euroopan talouskomission pöytäkirjan liitteeseen I, II ja/tai III.

[6] EUVL C […], […], s. […].

[7] EUVL L 209, 31.7.2006, s. 1.

[8] EUVL L 158, 30.4.2004, s. 7.

[9] EUVL L 317, 3.12.2005, s. 25.

[10] EUVL L 230, 19.8.1991, s. 1.